29.9.2023
EL
Επίσημη Εφημερίδα της Ευρωπαϊκής Ένωσης
L 242/119
59.
αναγνωρίζει τις προσπάθειες που κατέβαλε το Ελεγκτικό Συνέδριο, επίσης το 2021, για να προσαρμοστεί στις μεταβαλλόμενες συνθήκες εργασίας και να προωθήσει τον ψηφιακό μετασχηματισμό του ελέγχου και την αναβάθμιση της τεχνολογίας και των πρακτικών σε ολόκληρο τον οργανισμό ώστε να συνεχίσει να παρέχει αποτελεσματικές υπηρεσίες δημόσιου ελέγχου στην Ένωση· έχει επίγνωση του γεγονότος ότι η περαιτέρω πρόοδος προς την κατεύθυνση αυτή απαιτεί τη διάθεση προσβάσιμων δεδομένων με την απαιτούμενη μορφή από την Επιτροπή ή τα κράτη μέλη· καλεί την Επιτροπή να ενθαρρύνει τα κράτη μέλη να εργαστούν για μεγαλύτερη διαλειτουργικότητα·
60.
κατανοεί ότι, επίσης το 2021, λαμβανομένων υπόψη των περιορισμών που επιβλήθηκαν λόγω της πανδημίας της COVID-19, ο συνολικός κύκλος ζωής του ελέγχου πραγματοποιήθηκε σε μεγάλο βαθμό ψηφιακά, καλύπτοντας την προετοιμασία του ελέγχου, τη συλλογή αποδεικτικών στοιχείων και τις διαδικασίες εκατέρωθεν ακρόασης, και ότι οι αποστολές στα κράτη μέλη αντικαταστάθηκαν από βιντεοκλήσεις που περιλάμβαναν εξ αποστάσεως διερμηνεία, όπου χρειαζόταν·
61.
εκφράζει την ικανοποίησή του για τα σημαντικά ορόσημα που σηματοδότησαν την ψηφιακή σκηνή του Ελεγκτικού Συνεδρίου το 2021, όπως η εισαγωγή υπηρεσιών ρομποτικής αυτοματοποίησης διαδικασιών, που δρομολογήθηκαν για τη μείωση των επαναλαμβανόμενων εργασιών χαμηλής αξίας για τα κλιμάκια ελέγχου, η αυτοματοποίηση του ελέγχου των εκτελεστικών οργανισμών, στο πλαίσιο της τακτικής διαδικασίας ελέγχου, και η εφαρμογή ενός εντελώς νέου συστήματος διαχείρισης της μετάφρασης που βασίζεται στο υπολογιστικό νέφος·
62.
εκφράζει την ικανοποίησή του για την ολοκλήρωση της εφαρμογής του σχεδίου κυβερνοασφάλειας για την περίοδο 2018-2021 και την έγκριση ενός νέου σχεδίου κυβερνοασφάλειας για τα επόμενα τρία έτη (2022-2024), το οποίο προβλέπει σταδιακή μετάβαση σε αρχιτεκτονική μηδενικής εμπιστοσύνης σύμφωνα με τις διατάξεις που ορίζονται στην πρόταση κανονισμού του Ευρωπαϊκού Κοινοβουλίου και του Συμβουλίου για τον καθορισμό μέτρων για υψηλό κοινό επίπεδο κυβερνοασφάλειας σε όλα τα θεσμικά και λοιπά όργανα και οργανισμούς της Ένωσης· σημειώνει ότι το 2021 δεν εντοπίστηκε καμία σχετική επιτυχημένη κυβερνοεπίθεση κατά του Ελεγκτικού Συνεδρίου και αναγνωρίζει τη σημασία της συνεργασίας του Ελεγκτικού Συνεδρίου με την ομάδα αντιμετώπισης έκτακτων αναγκών στην πληροφορική για τα θεσμικά όργανα και τους οργανισμούς της ΕΕ (CERT-ΕΕ)· καλεί το Ελεγκτικό Συνέδριο να διατηρήσει ένα υψηλό επίπεδο προσοχής όσον αφορά τις απειλές στον κυβερνοχώρο και την ασφάλεια των πληροφοριών, ιδίως επειδή ο αριθμός των σοβαρών κυβερνοεπιθέσεων αυξήθηκε σημαντικά τα τελευταία χρόνια, καθιστώντας όλα τα θεσμικά όργανα της Ένωσης ελκυστικούς στόχους για δυνητικούς δράστες επιθέσεων· ενθαρρύνει το Ελεγκτικό Συνέδριο να διενεργεί τακτικές εκτιμήσεις κινδύνου για τις υποδομές ΤΠ του·
63.
σημειώνει ότι, το 2021, το Ελεγκτικό Συνέδριο συνδιοργάνωσε την εναρκτήρια εκδήλωση για τον ευρωπαϊκό μήνα κυβερνοασφάλειας και ότι ο υπεύθυνος του Ελεγκτικού Συνεδρίου για θέματα διαφορετικότητας και ένταξης συντόνισε μία από τις κύριες συνεδριάσεις για την εναρκτήρια εκδήλωση σχετικά με τις γυναίκες στον τομέα της κυβερνοασφάλειας, κατά την οποία μια ποικιλόμορφη ομάδα γυναικών με διαφορετικό υπόβαθρο αντάλλαξε απόψεις σχετικά με τα κίνητρα των γυναικών για να ενταχθούν στον τομέα της κυβερνοασφάλειας και της τεχνολογίας·
64.
σημειώνει ότι, το 2021, αποφασίστηκε η ενίσχυση των γραμμών του προϋπολογισμού για επενδύσεις σε εξοπλισμό και υπηρεσίες που σχετίζονται κυρίως με την υβριδική εργασία και την ψηφιοποίηση, και ότι πρόσθετες πιστώσεις χρησιμοποιήθηκαν επίσης για την ενίσχυση των ικανοτήτων κυβερνοάμυνας του Ελεγκτικού Συνεδρίου, την επένδυση σε ένα νέο σύστημα διαχείρισης της μετάφρασης και σε ένα νέο σύστημα διαχείρισης των ενδιαφερόμενων μερών και για την εφαρμογή της λύσης για την ηλεκτρονική υπογραφή της Ένωσης·
65.
εκφράζει την ικανοποίησή του για την απόφαση να χρησιμοποιηθούν ελεύθερα λογισμικά ανοικτού κώδικα ως βασικά στοιχεία του Ελεγκτικού Συνεδρίου, όπως το Linux ως λειτουργικό σύστημα για διάφορους διαμετακομιστές υποδομών ΤΠ, το λογισμικό ανοικτού κώδικα Belenios που χρησιμοποιείται ως σύστημα ψηφοφορίας για μυστική ψηφοφορία και το λογισμικό ανοικτού κώδικα Nagios για τις επιχειρησιακές ομάδες ΤΠ του Ελεγκτικού Συνεδρίου· παρατηρεί ότι το Ελεγκτικό Συνέδριο χρησιμοποιεί το λογισμικό ανοικτού κώδικα NextCloud για την ανταλλαγή εγγράφων με τους ελεγχόμενους στο πλαίσιο του συστήματος ECAFiles που λειτουργεί βάσει των υψηλότερων προτύπων ασφάλειας και προστασίας των δεδομένων προσωπικού χαρακτήρα·
66.
εκφράζει την ικανοποίησή του για την εφαρμογή των συμφωνιών επεξεργασίας δεδομένων κάθε φορά που τα δεδομένα υποβάλλονται σε επεξεργασία από τρίτους και το Ελεγκτικό Συνέδριο, ως υπεύθυνος επεξεργασίας, πρέπει να διασφαλίζει τη συμμόρφωση με το άρθρο 29 του κανονισμού (ΕΕ) 2018/1725 του Ευρωπαϊκού Κοινοβουλίου και του Συμβουλίου (3) και να διατηρεί τον πλήρη έλεγχο των πράξεων επεξεργασίας· σημειώνει τη συστηματική διαβούλευση με τον υπεύθυνο προστασίας δεδομένων του Ελεγκτικού Συνεδρίου για θέματα που αφορούν την επεξεργασία δεδομένων και τεχνικά και οργανωτικά μέτρα·
(3) Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ.
45/2001 και της απόφασης αριθ.
1247/2002/ΕΚ (ΕΕ L 295 της 21.11.2018, σ.
39).